**Nr. 27/06.10.2022**

 **RAPORT DE SPECIALITATE**

 al Agenţiei pentru Managementul Energiei Sighişoarala proiectul de hotărâre

 privind aprobarea Programului de îmbunătățire a eficienței energetice al

 Municipiului Sighișoara (PIEE 2022 - 2025)

 **Doamnelor şi domnilor consilieri,**

 Eficienţa energetică şi sursele regenerabile de energie reprezintă o bază importantă pentru dezvoltare durabilă, pentru că ele contribuie la protecţia mediului şi a climei, la crearea de locuri de muncă la nivel local şi la creşterea economică, la securitatea aprovizionării cu energie, la independenţa faţă de fluctuaţiile preţului energiei.

 Economisirea energiei şi îmbunătăţirea eficienţei enegetice reprezintă cel mai rapid, ecologic şi rentabil mod de a aborda siguranţa energetică, protecţia mediului şi stabilitatea climei, precum şi o creştere economică durabilă pe termen lung.

 Eficiența energetică reprezintă elementul central al tranziţiei Uniunii Europene (UE) către o economie eficientă din punctul de vedere al utilizării resurselor şi pentru o dezvoltare inteligentă şi durabilă. La nivelul Uniunii Europene cât și la nivelul statelor membre, au fost adoptate o serie de directive legislative și strategii în care sunt stabilite țintele, obiectivele și constrângerile necesare pentru îmbunătățirea eficienței energetice și reducerea gazelor cu efect de seră pe teritoriul Uniunii Europene.

 În UE, domeniul eficienței energetice este reglementat în principal de următoarele directive: Directiva nr. 2012/27/UE privind eficiența energetică;

 Directiva nr. 2009/28/UE privind promovarea utilizării energiei din surse regenerabile;

 Directiva nr. 2010/31/UE privind performanța energetică a clădirilor.

 Directiva nr. 2012/27/UE privind eficiența energetică, prevede cerințele minime pe care

statele membre ale UE trebuie să le îndeplinească în materie de îmbunătățire a eficienței energetice. Conform acesteia, statele membre ale UE trebuie să își stabilească pentru 2020 o tintă națională indicativă în materie de eficiență energetică, prin pârghii cum sunt:

-Stabilirea unei strategii pe termen lung privind mobilizarea investițiilor în renovarea fondului național de clădiri rezidențiale și comerciale, atât publice cât și private;

-Stabilirea unei scheme de obligații în materie de eficiență energetică sau introducerea de taxe pe energie/CO2 care au ca efect reducerea consumului de energie la utilizatorii finali sau introducerea unor sisteme și instrumente de finanțare sau stimulente fiscale care duc la aplicarea tehnologiei sau tehnicilor eficiente din punct de vedere energetic si care au ca efect reducerea consumului de energie la utilizatorii finali;

-Promovarea pieței de servicii energetice;

-Sprijinirea cogenerării de înaltă eficiență și/sau a sistemelor.

 De asemenea, directiva prevede că începând cu anul 2013, statele membre trebuie să prezinte planuri naționale de acțiune în domeniul eficienței energetice. Aceste planuri vor cuprinde măsurile semnificative de îmbunătățire a eficienței energetice, precum și economiile de energie preconizate și/sau realizate, inclusiv cele privind consumul final de energie, în vederea atingerii țintelor naționale în materie de eficiență energetică.

Directiva nr. 2009/28/UE privind promovarea utilizării energiei din surse regenerabile, prevede, în contextul țintelor globale " 20–20–20 " asumate de UE pentru anul 2020, obligația ca statele membre să crească ponderea surselor regenerabile de energie din mixul energetic. Conform acestei directive, statele membre trebuie să adopte planuri naționale de actiune în domeniul energiei regenerabile. Aceste planuri trebuie să fie armonizate cu planurile naționale în domeniul eficienței energetice, astfel încât să aibă în vedere reducerile consumurilor de energie realizate în urma implementării măsurilor de eficiență energetică. De asemenea, statele membre sunt obligate să prezinte Comisiei Europene un raport cu privire la progresul înregistrat în promovarea și utilizarea energiei din surse regenerabile, o dată la doi ani, începând din decembrie 2011.

 Directiva nr. 2010/31/UE privind performanța energetică a clădirilor (în continuare denumită Directiva PEC), promovează îmbunătățirea performanței energetice a clădirilor, ținând cont de condițiile climatice din exterior și de condițiile locale, precum și de cerințele legate de climatul interior și de raportul cost-eficiență. În baza Directivei PEC, statele membre au următoarele obligații:

-să stabilească cerințele minime de performanță energetică pentru clădiri, în vederea atingerii echilibrului optim, din punct de vedere al costurilor, între investițiile necesare și economiile de energie realizate pe durata de viață a clădirii;

-măsurile efectuate în vederea îndeplinirii acestor cerințe minime nu ar trebui să aducă atingere altor cerințe referitoare la clădiri, cum ar fi accesibilitatea, siguranța și destinația prevăzută a clădirii;

-să aplice o metodologie de calcul a performanței energetice a clădirilor în conformitate cu cadrul general comun prevăzut în Anexa I la Directiva PEC;

-să se asigure că, atunci când clădirile existente (clădirile în ansamblu, părți ale acestora sau elemente ale anvelopei clădirii) sunt supuse unor renovări majore, performanța energetică a clădirii sau a părții clădirii care a făcut obiectul renovării, îndeplinește cerințele minime de performanță energetică, în măsura în care acest lucru este posibil din punct de vedere tehnic, funcțional și economic.

 „**Renovarea majoră**” este definită ca fiind renovarea unei clădiri în cazul căreia: (i) costul total al renovării referitoare la anvelopa clădirii sau la sistemele tehnice ale

acesteia depășește 25% din valoarea clădirii, excluzând valoarea terenului pe care este situată clădirea;

sau (ii) peste 25% din suprafața anvelopei clădirii este supusă renovării; Statele membre pot alege:

-să aplice opțiunea (i) sau (ii);

-să întocmească o listă a măsurilor și a instrumentelor de promovare a eficienței energetice a clădirilor (putând contribui în acest fel și la reducerea sărăciei energetice), altele decât cele impuse de Directiva PEC; începând cu 30 iunie 2011, această listă va trebui actualizată o dată la trei ani;

-să instituie un sistem de certificare a performanței energetice a clădirilor.

 Dezvoltarea sectorului de eficienţă energetică din Romania este strîns legată de dinamica intervenţiilor autorităţilor publice, centrale şi locale (în special prin atragerea de finanţare nerambursabilă din fonduri europene), în linie cu obiectivele naţionale,europene şi internaţionale de reducere a consumului de energie.

Legea nr. 121/2014 privind eficiența energetică, cu modificările și completările ulterioare, Cap. IV: Programe de măsuri, art. 9 alin. (20) - alin. (22), sunt prevăzute următoarele obligatii:

”(20) Autorităţile administraţiei publice locale din localităţile cu o populaţie mai mare de 5.000 de locuitori au obligaţia să întocmească programe de îmbunătăţire a eficienţei energetice în care includ măsuri pe termen scurt şi măsuri pe termen de 3 - 6 ani, cu respectarea prevederilor art. 6 alin. (14) lit. a) şi b).

 (21) Autorităţile administraţiei publice locale din localităţile cu o populaţie mai mare de 20.000 de locuitori au obligaţia:

 a) să întocmească programe de îmbunătăţire a eficienţei energetice în care includ măsuri pe termen scurt şi măsuri pe termen de 3 - 6 ani, cu respectarea prevederilor art. 6 alin. (14) lit. a) şi b);

 b) să numească un manager energetic, atestat conform legislaţiei în vigoare, sau să încheie un contract de management energetic cu o persoană fizică autorizată, atestată în condiţiile legii, sau cu o persoană juridică prestatoare de servicii energetice agreată în condiţiile legii.

 (22) Programele de îmbunătăţire a eficienţei energetice prevăzute la alin. (20) şi alin. (21) lit. a) se elaborează în conformitate cu modelul\*\*\*) aprobat de Direcţia eficienţă energetică din cadrul Ministerului Energiei şi se transmit acestuia până la 30 septembrie a anului în care au fost elaborate, cu excepţia celor transmise până în anul 2020 inclusiv, care se elaborează în forma aprobată de către Autoritatea Naţională de Reglementare în Domeniul Energiei şi sunt urmate de raportări anuale cu privire la măsurile implementate şi reducerile de consumuri finale de energie obţinute în anul precedent.”

Strategia Energetică a României pentru perioada 2007 - 2020, se dezvoltă pe 3 direcții majore de intervenție în domeniul energetic, stabilite la nivel strategic European:

1. siguranța energetică;

2. dezvoltare durabilă;

 3. competitivitate.

 Conform Planului Național de Actiune in Domeniul Eficienței Energetice (PNAEE),

principalele măsuri de intervenție în domeniul creșterii eficienței energetice sunt:

- Măsuri orizontale ce au în vedere, în general, acțiuni de auditare energetică, monitorizare și control consumuri energetice, campanii de conștientizare a consumatorilor etc., în conformitate cu Directiva 2012/27/UE;

- Măsuri de Eficiență Energetică în Clădiri Publice și rezidențiale;

- Măsuri de Eficiență Energetică în clădirile organismelor publice;

 - Măsuri de Eficiență Energetică în industrie;

 - Măsuri de Eficiență Energetică în transport;

 - Măsuri de Eficiență Energetică în serviciile de încălzire și răcire;

 - Transformarea, transportul, distribuția energiei și răspunsul cererii de energie.

 În conformitate cu prevederile Legii nr.121/2014 privind eficienţa energetică, municipiul

Sighişoara a contractat în anul 2021 servicii pentru elaborarea ”Programului de îmbunătățire a Eficienței Energetice al municipiul Sighişoara”.

Documentul a fost elaborat de către S.C. SERVELECT S.R.L., în conformitate cu prevederile legale în vigoare, identifică măsurile de eficiență energetică, precum și proiectele prioritare de eficienţă energetică propuse a fi realizate la nivelul municipiului Sighişoara, în scopul îndeplinirii obligaţiilor legale privind măsurile de economie de energie care să conducă la atingerea ţintei naţionale asumate de România.

Programul de îmbunătățire a eficienței energetice reprezintă un material dinamic, ce suportă îmbunătățiri/ajustări ori de câte ori rezultatele obținute dovedesc această necesitate, precum și în cazul în care evoluția tehnologică pe anumite sectoare este de impact crescut, precum și ori de câte ori cadrul legislativ vine și modifică indicatorii/parametrii ce trebuie monitorizați.

Programul de îmbunătățire a Eficienței Energetice al municipiului Sighişoara este prezentat în Anexa nr. 1 la proiectul de hotărâre.

Față de cele expuse, dat fiindcă proiectul de hotărâre este necesar și oportun pentru a fi supus dezbaterii, prin prezentul susțin proiectul de hotărâre inițiat de domnul Primar.

 Agenţia pentru Managementul Energiei Sighişoara

 ing. Maior Mihail